7

Betegtájékoztató: Információk a felhasználó számára

Decitabine Accord 40 mg por oldatos infúzióhoz való koncentrátumhoz
Decitabine Accord 50 mg por oldatos infúzióhoz való koncentrátumhoz

decitabin

Mielőtt elkezdik alkalmazni Önnél ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma

1. Milyen típusú gyógyszer a Decitabine Accord és milyen betegségek esetén alkalmazható?
2. Tudnivalók a Decitabine Accord alkalmazása előtt
3. Hogyan kell alkalmazni a Decitabine Accordot?
4. Lehetséges mellékhatások
5. Hogyan kell a Decitabine Accordot tárolni?
6. A csomagolás tartalma és egyéb információk


1. Milyen típusú gyógyszer a Decitabine Accord és milyen betegségek esetén alkalmazható?

Milyen típusú gyógyszer a Decitabine Accord?
A Decitabine Accord egy daganatellenes gyógyszer. A „decitabin” nevű hatóanyagot tartalmazza.

Milyen betegségek esetén alkalmazható a Decitabine Accord?
A Decitabine Accordot egy bizonyos daganattípus, az úgynevezett akut mieloid leukémia (AML) kezelésére alkalmazzák. Ez a daganattípus a vérsejteket támadja meg. Decitabine Accordot akkor fog kapni, ha Önnél nemrégiben állapították meg az AML-t. Kizárólag felnőtteknél alkalmazzák.

Hogyan hat a Decitabine Accord?
A Decitabine Accord a daganatsejtek növekedését állítja le, valamint el is pusztítja azokat.

Beszéljen kezelőorvosával vagy a gondozását végző egészségügyi szakemberrel, ha bármilyen kérdése van a Decitabine Accord hatásával kapcsolatban, vagy hogy miért ezt gyógyszert írták fel Önnek.


2. Tudnivalók a Decitabine Accord alkalmazása előtt

Nem alkalmazható Önnél a Decitabine Accord:
· ha Ön allergiás a decitabinra vagy a gyógyszer (6. pontban felsorolt) egyéb összetevőjére;
· ha szoptat.

Ha bizonytalan abban, hogy a fent felsoroltak közül bármelyik vonatkozik-e Önre, a Decitabine Accord alkalmazása előtt beszéljen kezelőorvosával, gyógyszerészével vagy a gondozását végző egészségügyi szakemberrel.

Figyelmeztetések és óvintézkedések
A Decitabine Accord alkalmazása előtt beszéljen kezelőorvosával, gyógyszerészével vagy a gondozását végző egészségügyi szakemberrel, ha Önnek:
· alacsony a vérlemezkeszáma, a vörösvértestszáma vagy a fehérvérsejtszáma;
· fertőzése van;
· májbetegsége van;
· súlyos vesebetegsége van;
· szívbetegsége van.

Ha bizonytalan abban, hogy a fent felsoroltak közül bármelyik vonatkozik-e Önre, a Decitabine Accord alkalmazása előtt beszéljen kezelőorvosával, gyógyszerészével vagy a gondozását végző egészségügyi szakemberrel.

A Decitabine Accord egy, differenciálódási szindrómának nevezett súlyos immunreakciót okozhat (lásd 4. pont „Lehetséges mellékhatások”).

Vizsgálatok
A Decitabine Accord-kezelés megkezdése előtt és minden kezelési ciklus kezdetén Önnél vérvizsgálatokat fognak végezni. Ezek a vizsgálatok annak ellenőrzésére szolgálnak, hogy
· van-e Önnek elegendő vérsejtje, valamint
· máj- és veseműködése megfelelő-e.
Beszélje meg kezelőorvosával, hogy mit jelent a vérvizsgálat eredménye.

Gyermekek és serdülők
A Decitabine Accord 18 év alatti gyermekeknél és serdülőknél nem alkalmazható.

Egyéb gyógyszerek és a Decitabine Accord
Feltétlenül tájékoztassa kezelőorvosát, gyógyszerészét vagy a gondozását végző egészségügyi szakembert a jelenleg vagy nemrégiben alkalmazott, valamint alkalmazni tervezett egyéb gyógyszereiről, beleértve a vény nélkül kapható gyógyszereket és a gyógynövény-tartalmú készítményeket is. Ez azért szükséges, mert a Decitabine Accord befolyásolhatja néhány egyéb gyógyszer hatását. Néhány egyéb gyógyszer pedig befolyásolhatja a Decitabine Accord hatását.

Terhesség és szoptatás
· Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával.
· Ha terhes, nem alkalmazható Önnél a Decitabine Accord, mivel károsíthatja a magzatot. Ha Ön fogamzóképes nő, kezelőorvosa arra fogja kérni, hogy a Decitabine Accord-kezelés megkezdése előtt végezzen terhességi tesztet. Azonnal tájékoztassa kezelőorvosát, ha terhes lesz a Decitabine Accord-kezelés alatt.
· Ne szoptasson, ha Decitabine Accordot alkalmaznak Önnél. A szoptatást azért kell kerülni, mert nem ismert, hogy a gyógyszer átjut-e az anyatejbe.

Férfi és női termékenység, fogamzásgátlás
· A Decitabine Accord alkalmazása alatt a férfiaknak el kell kerülniük a gyermeknemzést.
· A férfiaknak hatékony fogamzásgátlást kell alkalmazniuk a kezelés alatt és a kezelés befejezését követően még legalább 3 hónapig.
· Beszéljen kezelőorvosával, ha a kezelés megkezdése előtt szeretne élni a hímivarsejtek konzerválásának lehetőségével.
· A fogamzóképes nőknek hatékony fogamzásgátlást kell alkalmazniuk a kezelés alatt és a kezelés befejezését követően még 6 hónapig.
· Beszéljen kezelőorvosával, ha a kezelés megkezdése előtt szeretne élni a petesejtek lefagyasztásának lehetőségével.

A készítmény hatásai a gépjárművezetéshez és a gépek kezeléséhez szükséges képességekre
Fáradtnak vagy gyengének érezheti magát a Decitabine Accord alkalmazása után. Ha ez így van, ne vezessen gépjárművet, ne használjon semmiféle szerszámot és ne kezeljen gépeket.

A Decitabine Accord káliumot és nátriumot tartalmaz

Decitabine Accord 40 mg por oldatos infúzióhoz való koncentrátumhoz
· Ez a gyógyszer 0,4 mmol (15,6 mg) káliumot tartalmaz injekciós üvegenként. A gyógyszer elkészítése után kevesebb mint 1 mmol (39 mg) káliumot tartalmaz adagonként, azaz gyakorlatilag „káliummentes”.
· Ez a gyógyszer 0,23 mmol (5,3 mg) nátriumot (a konyhasó fő összetevője) tartalmaz injekciós üvegenként. A gyógyszer elkészítése után 5,3–885 mg nátriumot tartalmaz adagonként, ami megfelel a nátrium ajánlott maximális napi bevitel 0,3–44%-ának felnőtteknél.
Beszéljen kezelőorvosával, ha alacsony sótartalmú diétát tart.

Decitabine Accord 50 mg por oldatos infúzióhoz való koncentrátumhoz 
· Ez a gyógyszer 0,5 mmol (19,5 mg) káliumot tartalmaz injekciós üvegenként. A gyógyszer elkészítése után kevesebb mint 1 mmol (39 mg) káliumot tartalmaz adagonként, azaz gyakorlatilag „káliummentes”.
· Ez a gyógyszer 0,29 mmol (6,7 mg) nátriumot (a konyhasó fő összetevője) tartalmaz injekciós üvegenként. A gyógyszer elkészítése után 5,3–885 mg nátriumot tartalmaz adagonként, ami megfelel a nátrium ajánlott maximális napi bevitel 0,3–44%-ának felnőtteknél.
Beszéljen kezelőorvosával, ha alacsony sótartalmú diétát tart.


3. Hogyan kell alkalmazni a Decitabine Accordot?

Olyan orvos vagy egészségügyi szakember fogja beadni Önnek a Decitabine Accordot, aki képzést kapott az ilyen típusú gyógyszerek beadásához.

Mennyit kell alkalmazni?
· Kezelőorvosa fogja meghatározni az Ön Decitabine Accord-adagját. Ez függ az Ön testmagasságától és testsúlyától (testfelületétől).
· Az adag 20 mg/testfelület m2.
· A Decitabine Accordot 5 napon át mindennap fogja kapni, azután 3 hét gyógyszer nélküli időszak következik. Ezt kezelési ciklusnak nevezik, ami 4 hetenként ismétlődik. Általában legalább 4 kezelési ciklus alkalmazására kerül sor.
· Kezelőorvosa elhalaszthatja az Ön adagját és változtathatja a ciklusok teljes számát is attól függően, hogy Ön hogyan reagál a kezelésre.

Hogyan adják be a Decitabine Accordot?
Az oldatot vénába (infúzióként) adják. Ez egy óra hosszáig fog tartani.

Ha az előírtnál több Decitabine Accordot kapott
Ezt a gyógyszert a kezelőorvosa vagy egy, a gondozását végző egészségügyi szakember fogja beadni Önnek. Abban a kevéssé valószínű esetben, ha túl sokat adnának Önnek (túladagolás), kezelőorvosa ellenőrizni fogja Önnél az esetleges mellékhatásokat és kezeli azokat.

Ha elfelejt elmenni a megbeszélt Decitabine Accord-kezelésre
Ha kihagy egy megbeszélt időpontot, amilyen hamar csak lehet, egyeztessen egy másikat. Ahhoz, hogy ez a gyógyszer a lehető leghatékonyabb legyen, fontos betartani az adagolási rendet.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy a gondozását végző egészségügyi szakembert.

4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. A következő mellékhatások jelentkezhetnek ezzel a gyógyszerrel kapcsolatban.

Azonnal tájékoztassa kezelőorvosát vagy a gondozását végző egészségügyi szakembert, ha az alábbi súlyos mellékhatások bármelyikét észleli:
· láz: ez a – fehérvérsejtek alacsony száma következtében kialakuló – fertőzés jele lehet (nagyon gyakori).
· mellkasi fájdalom vagy légszomj (lázzal vagy köhögéssel, illetve anélkül): ezek a következő betegségek jelei lehetnek: tüdőgyulladás (nagyon gyakori) vagy annak egy bizonyos formája (interstíciális tüdőbetegség [gyakorisága nem ismert]) vagy szívizombetegség (kardiomiopátia [nem gyakori]), ami együtt járhat a boka, a kézfej, a láb és a lábfej duzzanatával.
· vérzés, beleértve a székletben megjelenő vért is. Ez gyomorvérzés vagy bélvérzés jele lehet (gyakori).
· nehezített mozgás, beszéd, beszédértés vagy látás; hirtelen erős fejfájás; görcsroham; a test bármely részén fellépő zsibbadás vagy gyengeség. Ezek a koponyán belüli vérzés jelei lehetnek (gyakori).
· nehézlégzés, az ajkak duzzanata, viszketés vagy bőrkiütés. Ezek allergiás (túlérzékenységi) reakció jelei lehetnek (gyakori).
· súlyos immunreakció (differenciálódási szindróma), ami lázat, köhögést, nehézlégzést, bőrkiütést, csökkent vizeletmennyiséget, alacsony vérnyomást, a kar vagy a láb duzzanatát és gyors testsúlynövekedést okozhat (nem ismert).

Azonnal mondja el kezelőorvosának vagy a gondozását végző egészségügyi szakembernek, ha a fenti súlyos mellékhatások közül bármelyiket észleli.

A Decitabine Accord egyéb mellékhatásai
Nagyon gyakori (10 betegből több mint 1 beteget érinthet):
· húgyúti fertőzés;
· a test bármely részén fellépő további, baktérium, vírus vagy gomba okozta fertőzések;
· vérzés vagy könnyen kialakuló véraláfutás – ezek a vérlemezkék számának csökkenését (trombocitopénia) jelezhetik;
· fáradtság vagy sápadtság – ezek a vörösvértestek számának csökkenését (anémia) jelezhetik;
· emelkedett vércukorszint;
· fejfájás;
· orrvérzés;
· hasmenés;
· hányás;
· hányinger;
· láz;
· rendellenes májfunkció.

Gyakori (10 betegből legfeljebb 1 beteget érinthet):
· a vér bakteriális fertőzése – ez a fehérvérsejtek alacsony számának a jele lehet;
· az orrüreg gyulladása vagy orrfolyás, gyulladt arcüregek;
· fekélyek a szájban vagy a nyelven;
· magas bilirubinszint a vérben.

Nem gyakori (100 betegből legfeljebb 1 beteget érinthet):
· a vörösvértestek, a fehérvérsejtek és a vérlemezkék számának csökkenése (páncitopénia);
· szívizombetegség;
· vörös, kiemelkedő, fájdalmas foltok a bőrön, láz, a fehérvérsejtszám emelkedése – ezek az akut lázas neutrofil dermatózis vagy Sweet-szindróma jelei lehetnek.

Nem ismert gyakoriságú (a gyakoriság a rendelkezésre álló adatokból nem állapítható meg):
· bélgyulladás (enterokolitisz, kolitisz és tiflitisz), olyan tünetekkel, mint a hasi fájdalom, puffadás vagy hasmenés. Az enterokolitisz vérmérgezéssel járó (szeptikus) szövődményekhez vezethet, és halálos kimenetelű lehet.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell a Decitabine Accordot tárolni?

· Kezelőorvosa, a gondozását végző egészségügyi szakember vagy a gyógyszerész felelős a Decitabine Accord tárolásáért.
· A gyógyszer gyermekektől elzárva tartandó!
· A dobozon vagy az injekciós üvegen feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.
· A koncentrátumot elkészítésétől számítva 15 percen belül, hűtött infúziós folyadékokkal hígítani kell. A beadást megelőzően az elkészült hígított oldat hűtőszekrényben, 2 °C – 8 °C-on legfeljebb 4 órán át, majd szobahőmérsékleten (20 °C – 25 °C) legfeljebb 3 órán át tárolható.
· Ha az elkészített vagy hígított oldat elszíneződik, ne használja fel.
· Kezelőorvosa, a gondozását végző egészségügyi szakember vagy a gyógyszerész a felelős a fel nem használt Decitabine Accord megfelelő megsemmisítéséért.


6. A csomagolás tartalma és egyéb információk 

Mit tartalmaz a Decitabine Accord?

Decitabine Accord 40 mg por oldatos infúzióhoz való koncentrátumhoz
· A készítmény hatóanyaga a decitabin. 40 mg decitabint tartalmaz injekciós üvegenként.
8 ml injekcióhoz való vízzel történő feloldás után az oldatos infúzióhoz való koncentrátum 5 mg decitabint tartalmaz milliliterenként.
· Egyéb összetevők: kálium-dihidrogén-foszfát (E340) és nátrium-hidroxid (E524) (a pH beállításához). Lásd 2. pont.

Decitabine Accord 50 mg por oldatos infúzióhoz való koncentrátumhoz 
· A készítmény hatóanyaga a decitabin. 50 mg decitabint tartalmaz injekciós üvegenként.
10 ml injekcióhoz való vízzel történő feloldás után az oldatos infúzióhoz való koncentrátum 5 mg decitabint tartalmaz milliliterenként.
· Egyéb összetevők: kálium-dihidrogén-foszfát (E340) és nátrium-hidroxid (E524) (a pH beállításához). Lásd 2. pont.

Milyen a Decitabine Accord külleme és mit tartalmaz a csomagolás?

Decitabine Accord 40 mg por oldatos infúzióhoz való koncentrátumhoz 
A Decitabine Accord fehér vagy csaknem fehér por, oldatos infúzióhoz való koncentrátumhoz. A 20 ml-es injekciós üveg 40 mg decitabint tartalmaz. 1 injekciós üveg, dobozban.

Decitabine Accord 50 mg por oldatos infúzióhoz való koncentrátumhoz
A Decitabine Accord fehér vagy csaknem fehér por, oldatos infúzióhoz való koncentrátumhoz. A 20 ml-es injekciós üveg 50 mg decitabint tartalmaz. 1 injekciós üveg, dobozban.

A forgalomba hozatali engedély jogosultja
Accord Healthcare Polska Sp. z o.o.
ul. Taśmowa 7 
02-677
Warsaw, Mazowieckie
Lengyelország

Gyártó
Accord Healthcare Polska Sp.z.o.o.
Ul. Lutomierska 50,
95-200, Pabianice, Lengyelország

Laboratori Fundació Dau
C/ C, 12-14 Pol. Ind.
Zona Franca, Barcelona, 08040, Spanyolország

Accord Healthcare Single Member S.A.
64th Km National Road Athens, Lamia, 32009, Görögország

A készítményt az Európai Gazdasági Térség tagállamaiban az alábbi neveken engedélyezték:

	Tagállam
	A készítmény neve

	Ausztria
	Decitabin Accord 40 mg Pulver für ein Konzentrat zur Herstellung einer Infusionslösung
Decitabin Accord 50 mg Pulver für ein Konzentrat zur Herstellung einer Infusionslösung

	Németország

	Decitabin Accord 40 mg Pulver für ein Konzentrat zur Herstellung einer Infusionslösung
Decitabin Accord 50 mg Pulver für ein Konzentrat zur Herstellung einer Infusionslösung

	Litvánia
	Decitabine Accord 40 mg milteliai infuzinio tirpalo koncentratui 
Decitabine Accord 50 mg milteliai infuzinio tirpalo koncentratui

	Norvégia

	Decitabine Accord
Decitabine Accord

	Svédország

	Decitabine Accord 40 mg
Decitabine Accord 50 mg 

	Írország

	Decitabine Accord 40 mg powder for concentrate for solution for infusion
Decitabine Accord 50 mg powder for concentrate for solution for infusion

	Ciprus

	Decitabine Accord 40 mg Κόνις για πυκνό σκεύασμα για παρασκευή διαλύματος προς έγχυση 
Decitabine Accord 50 mg Κόνις για πυκνό σκεύασμα για παρασκευή διαλύματος προς έγχυση

	Olaszország

	Decitabina Accord
Decitabina Accord 

	Portugália

	Decitabina Accord 40 mg Pó para concentrado para solução para perfusão
Decitabina Accord 50 mg Pó para concentrado para solução para perfusão

	Spanyolország

	Decitabina Accord 40 mg polvo para concentrado para solución para perfusión
Decitabina Accord 50 mg polvo para concentrado para solución para perfusion EFG

	Horvátország

	Decitabine Accord 40 mg prašak za koncentrat za otopinu za infuziju
Decitabine Accord 50 mg prašak za koncentrat za otopinu za infuziju

	Magyarország

	Decitabine Accord 40 mg por oldatos infúzióhoz való koncentrátumhoz
Decitabine Accord 50 mg por oldatos infúzióhoz való koncentrátumhoz

	Románia

	Decitabină Accord 40 mg pulbere pentru concentrat pentru soluţie perfuzabilă
Decitabină Accord 50 mg pulbere pentru concentrat pentru soluţie perfuzabilă

	Szlovénia
	Decitabin Accord 40 mg prašek za koncentrat za raztopino za infundiranje 
Decitabin Accord 50 mg prašek za koncentrat za raztopino za infundiranje



Decitabine Accord 40 mg por oldatos infúzióhoz való koncentrátumhoz:
OGYI-T-24787/01	1×	brómbutil gumidugóval lezárt, átlátszó, színtelen, I-es típusú injekciós üvegben

Decitabine Accord 50 mg por oldatos infúzióhoz való koncentrátumhoz:
OGYI-T-24787/02	1×	brómbutil gumidugóval lezárt, átlátszó, színtelen, I-es típusú injekciós üvegben

[bookmark: _GoBack]A betegtájékoztató legutóbbi felülvizsgálatának dátuma: 2026. szeptember.



Az alábbi információk kizárólag egészségügyi szakembereknek szólnak:

1. ELKÉSZÍTÉS

Kerülni kell az oldat érintkezését a bőrrel, védőkesztyűt kell viselni. A citotoxikus gyógyszerek kezelésére vonatkozó standard eljárásokat kell alkalmazni.

Decitabine Accord 40 mg por oldatos infúzióhoz való koncentrátumhoz 
A port aszeptikus körülmények között, 8 ml injekcióhoz való vízzel kell feloldani. Az így elkészített koncentrátum megközelítőleg 5 mg decitabint tartalmaz milliliterenként, pH-ja 6,7–7,3. A koncentrátumot elkészítésétől számítva 15 percen belül tovább kell hígítani hűtött (2 C – 8 C) infúziós folyadékokkal (9 mg/ml koncentrációjú [0,9%-os] nátrium-klorid oldatos injekció vagy 5%‑os glükóz oldatos injekció), 0,15–1,0 mg/ml-es végső koncentrációig.

Decitabine Accord 50 mg por oldatos infúzióhoz való koncentrátumhoz
A port aszeptikus körülmények között, 10 ml injekcióhoz való vízzel kell feloldani. Az így elkészített koncentrátum megközelítőleg 5 mg decitabint tartalmaz milliliterenként, pH-ja 6,7–7,3. A koncentrátumot elkészítésétől számítva 15 percen belül tovább kell hígítani hűtött (2 C – 8 C) infúziós folyadékokkal (9 mg/ml koncentrációjú [0,9%-os] nátrium-klorid oldatos injekció vagy 5%‑os glükóz oldatos injekció), 0,15–1,0 mg/ml-es végső koncentrációig.

A feloldást követő tárolási időre és körülményekre vonatkozóan lásd a betegtájékoztató 5. pontját.

2. ALKALMAZÁS

Az elkészített oldatot 1 órán át intravénásan, infúzióként kell beadni.

3. MEGSEMMISÍTÉS

Az injekciós üveg tartalma kizárólag egyszeri felhasználásra szolgál, a fel nem használt oldatot meg kell semmisíteni.
Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírásoknak megfelelően kell végrehajtani.

